Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi organlari tizimining rahbar kadrlarini attestatsiyadan oʻtkazish toʻgʻrisidagi nizomni hamda Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi organlari tizimining rahbar kadrlarini tanlash tartibi toʻgʻrisidagi nizomni tasdiqlash haqida
(resolution, 2025-01-30)

Vazirlar Mahkamasining “Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi va uning hududiy organlari faoliyatini va uni malakali kadrlar bilan taʼminlash tizimini yanada takomillashtirish chora-tadbirlari toʻgʻrisida” 2015-yil 26-iyundagi 170-son qaroriga muvofiq, shuningdek Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi organlarini yuksak kasbiy va maʼnaviy-axloqiy fazilatlarga ega, zamonaviy sharoitlarda rahbarlik qilishga qodir boʻlgan yuqori malakali kadrlar bilan taʼminlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi organlari tizimining rahbar kadrlarini attestatsiyadan oʻtkazish toʻgʻrisidagi nizom 1-ilovaga muvofiq; Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi organlari tizimining rahbar kadrlarini tanlash tartibi toʻgʻrisidagi nizom 2-ilovaga muvofiq tasdiqlansin. 2. Vazirlar Mahkamasining 1998-yil 8-apreldagi 147-son qarori bilan tasdiqlangan Sanitariya qonunlarini buzganlik uchun jazo jarimalaridan tushadigan mablagʻlardan foydalanish tartibi toʻgʻrisidagi nizomga 3-ilovaga muvofiq oʻzgartirishlar kiritilsin. 3. Oʻzbekiston Respublikasi Hukumatining 4-ilovaga muvofiq ayrim qarorlari oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.I. Ikramov zimmasiga yuklansin. 1. Ushbu Nizom Oʻzbekiston Respublikasi Sogʻliqni saqlash vazirligi tomonidan Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasining (keyingi oʻrinlarda Sanepidqoʻm deb yuritiladi) hududiy boshqarmalari va tuman (shahar) boʻlimlarining boshliqlarini egallab turgan lavozimiga muvofiqligi yuzasidan attestatsiyadan oʻtkazish tartibini belgilaydi. Attestatsiya oʻtkazish uchun Oʻzbekiston Respublikasi Sogʻliqni saqlash vazirligi tomonidan tarkibi sogʻliqni saqlash vaziri buyrugʻi bilan tasdiqlanadigan Komissiya tuziladi. 2. Sanepidqoʻm hududiy boshqarmalari va tuman (shahar) boʻlimlarining boshliqlari (keyingi oʻrinlarda — Boshliqlar) Sanepidqoʻm va uning hududiy boʻlinmalari malakali, zamonaviy fikrlaydigan, yuksak kasbiy va maʼnaviy-axloqiy fazilatlarga ega boʻlgan, axborot-kommunikatsiya texnologiyalarini egallagan, yetarli darajada boshqaruv koʻnikmasiga va tajribaga ega boʻlgan kadrlar bilan taʼminlash maqsadida attestatsiyadan oʻtkaziladi. 3. Boshliqlar attestatsiyasi har uch yilda bir marta oʻtkaziladi. 4. Komissiya oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga amal qiladi. 5. Komissiya oʻz faoliyatini doimiy asosda amalga oshiradi. 6. Quyidagilar Komissiyaning asosiy vazifalari hisoblanadi: boshliqlarni, shu jumladan ularning egallab turgan lavozimlariga kasbiy tayyorgarligi darajasi va malakasi boʻyicha muvofiqligini baholash yuzasidan uch yilda bir marta attestatsiyadan oʻtkazish; Sanepidqoʻmning hududiy organlarining kadrlar tarkibini yuqori malakali mutaxassislar bilan mustahkamlash boʻyicha takliflar kiritish; Sanepidqoʻmning hududiy organlari boshliqlari malakasini doimiy ravishda oshirib borish va ularning kasbiy darajasini oʻstirish tizimini yaratish boʻyicha takliflar ishlab chiqish. 7. Komissiyani rais boshqaradi. Rais boʻlmagan taqdirda — uning oʻrinbosari boshqaradi. 8. Attestatsiyadan oʻtkazish joyi va muddati, attestatsiyadan oʻtkaziladiganlarning roʻyxat boʻyicha tarkibi hamda attestatsiyani oʻtkazishning boshqa tashkiliy masalalari Komissiya tomonidan belgilanadi. 9. Komissiya aʼzolari komissiya majlislarini tayyorlash va oʻtkazishda qatnashadilar, zarurat boʻlganda, attestatsiyadan oʻtkaziladiganning faoliyatiga taalluqli qoʻshimcha materiallar va hujjatlarni talab qilish huquqiga egadirlar, attestatsiya varaqasini va attestatsiya protokolini imzolaydilar. 10. Komissiya majlislari komissiya raisi tomonidan tasdiqlangan jadval boʻyicha oʻtkaziladi. 11. Sanepidqoʻmning Qoraqalpogʻiston Respublikasi, viloyatlar va Toshkent shahar hududiy boshqarmalari va tuman (shahar) boʻlimlarining boshliqlari attestatsiyadan oʻtishlari kerak. 12. Quyidagilar attestatsiyadan oʻtkazilmaydi: tegishli lavozimda bir yildan kam ishlagan shaxslar; homilador, shuningdek chaqaloqni parvarish qilish boʻyicha taʼtilda boʻlgan ayollar. Koʻrsatib oʻtilgan ayollarni attestatsiyadan oʻtkazishga ular ishga chiqqanidan keyin oradan kamida bir yil oʻtgach yoʻl qoʻyiladi. 13. Attestatsiya talablari quyidagilarni xolisona baholashni oʻz ichiga oladi: qonunchilik, maʼnaviyat va maʼrifat masalalari boʻyicha bilimlar; boshliqlarning kasbiy fazilatlari hamda tegishli hududda sogʻliqni saqlash va sanitariya-epidemiologiya holatining maqbul darajada boʻlishi sohasida davlat siyosatini amalga oshirish yakunlari boʻyicha ular faoliyatining yakuniy natijalari; lavozim vazifalariga muvofiq bosh vrachlar faoliyatining aniq natijalari; sanitariya-epidemiologiyaning maqbul boʻlishi sohasidagi qonunchilikka rioya etish darajasi va sifatiga qoʻyiladigan talablarning taʼminlanishi; kadrlarni tanlash, joy-joyiga qoʻyish va ular bilan ish olib borish sifati; moddiy resurslarni boshqarish samaradorligi; ilgʻor axborot-texnologiyalarini, zamonaviy ilmiy yutuqlarni davlat sanitariya-epidemiologiya xizmati organlari tizimi faoliyatiga joriy etish. 14. Sanepidqoʻmning tegishli tarkibiy boʻlinmasi: attestatsiya oʻtkazilishidan oʻn kun oldin Komissiya bilan kelishgan holda attestatsiyani oʻtkazish toʻgʻrisidagi tegishli buyruq loyihasini tayyorlaydi, unda attestatsiyadan oʻtkaziladiganlarning roʻyxat boʻyicha tarkibi, attestatsiyani oʻtkazish joyi va muddati belgilanadi; attestatsiyadan oʻtkaziladiganlarni attestatsiyani oʻtkazish toʻgʻrisidagi buyruq, shuningdek, Komissiya tomonidan tasdiqlangan attestatsiya talablari roʻyxati (shu jumladan savolnomalar) bilan imzo qoʻydirgan holda tanishtiradi. 15. Komissiyaga attestatsiyadan oʻtkaziladiganlarning har biri uchun Oʻzbekiston Respublikasi Sogʻliqni saqlash vazirligi tomonidan quyidagi hujjatlar taqdim etiladi: a) maʼlumotnoma; b) maʼlumoti, malaka toifasi, ilmiy darajasi toʻgʻrisidagi hujjatlarning nusxalari; v) malaka oshirganligi toʻgʻrisidagi guvohnomalar (sertifikatlar) nusxalari; g) oʻtgan uch yilda amalga oshirgan ishlari toʻgʻrisidagi hisobot; d) quyidagilar uchun ishlab chiqarish tavsifnomasi: Sanepidqoʻmning Qoraqalpogʻiston Respublikasi, viloyatlar va Toshkent shahar boshqarmalari boshliqlari uchun — Oʻzbekiston Respublikasi Bosh davlat sanitariya vrachidan; tuman (shahar)lar boshliqlari uchun — tegishli ravishda Sanepidqoʻmning Qoraqalpogʻiston Respublikasi, viloyatlar va Toshkent shahar boshqarmalari boshliqlaridan; e) ushbu Nizomning 1-ilovasiga muvofiq shakl boʻyicha attestatsiya varaqasi. 16. Attestatsiyadan oʻtkazilayotganlarning har biri uchun rasmiylashtiriladigan attestatsiya varaqasida quyidagilar aks ettiriladi: attestatsiyadan oʻtkazilayotgan toʻgʻrisidagi maʼlumotlar; attestatsiyadan oʻtkazilayotganga beriladigan savollar va uning javoblari; attestatsiyadan oʻtkazilayotganning eʼtirozlari va takliflari; attestatsiyadan oʻtkazilayotganning faoliyatini baholash; ovoz berish natijalari; Komissiyaning tavsiyalari; attestatsiya oʻtkazilgan sana; Komissiyaning oʻtkazilgan attestatsiya natijalari boʻyicha qarori. Attestatsiya varaqasi Komissiyaning raisi, kotibi va uning majlisida qatnashgan aʼzolari tomonidan imzolanadi. 17. Komissiya majlisi attestatsiyadan oʻtayotgan xodimning ishtirokida oʻtkaziladi. Uzrli sababga koʻra attestatsiyaga kelmagan shaxslar Komissiyaning keyingi majlisi vaqtida attestatsiyadan oʻtkaziladi. Uzrsiz sababga koʻra attestatsiyaga kelmagan shaxslar ogohlantiriladi. Uzrsiz sababga koʻra attestatsiyaga takroran kelinmagan taqdirda Komissiya attestatsiyadan oʻtadiganning egallab turgan lavozimiga muvofiq emasligi toʻgʻrisida qaror chiqarishga haqli. 18. Sanepidqoʻmning Qoraqalpogʻiston Respublikasi, viloyatlar va Toshkent shahar hududiy boshqarmalari hamda tuman (shahar) boʻlimlarining boshliqlarini attestatsiyadan oʻtkazish uchun savolnoma Oʻzbekiston Respublikasi Sogʻliqni saqlash vazirligining tegishli tarkibiy boʻlinmasi tomonidan ishlab chiqiladi va Komissiya tomonidan tasdiqlanadi. 19. Attestatsiyani xolisona oʻtkazish maqsadida Komissiya: attestatsiyadan oʻtayotgan xodimga uning lavozim vazifalari bilan bogʻliq savollar beradi; attestatsiyadan oʻtayotgan shaxs tomonidan taqdim etilgan uning xizmat faoliyati toʻgʻrisidagi qoʻshimcha maʼlumotlarni koʻrib chiqadi. 20. Komissiya majlisi unda aʼzolarining kamida 2/3 qismi qatnashgan taqdirda vakolatli hisoblanadi. 21. Attestatsiyani oʻtkazish vaqtida audio va videoyozuvlar amalga oshiriladi. 22. Boshliqning attestatsiya talablariga muvofiqligi toʻgʻrisidagi qaror attestatsiyadan oʻtayotganning ishtirokisiz, ochiq ovoz berish yoʻli bilan, Komissiyaning majlisda qatnashayotgan aʼzolarining oddiy koʻpchilik ovozi bilan qabul qilinadi. Ovozlar teng boʻlgan taqdirda Komissiya raisining ovozi hal qiluvchi hisoblanadi. 23. Attestatsiya natijalari boʻyicha Komissiya quyidagi baholardan bittasini qabul qiladi: egallab turgan lavozimiga muvofiq; Komissiya tavsiyalari bajarilganda oradan 6 oy oʻtgandan keyin attestatsiyadan takroran oʻtgan holda egallab turgan lavozimiga muvofiq; egallab turgan lavozimiga muvofiq emas. 24. Attestatsiya natijalari attestatsiyadan oʻtkazilayotganga Komissiya majlisi tugagandan keyin darhol eʼlon qilinadi va ushbu Nizomning 2-ilovasiga muvofiq protokol bilan rasmiylashtiriladi. 25. Komissiyaning protokoli asosida Oʻzbekiston Respublikasi Bosh davlat sanitariya vrachi belgilangan tartibda oʻn ish kunidan kechikmay tegishli buyruq chiqaradi. 26. Attestatsiyadan oʻtolmagan boshliqlar Oʻzbekiston Respublikasi Mehnat kodeksi 100-moddasining 2-qismi asosida egallab turgan lavozimidan ozod qilinadilar. 27. Komissiya qarori yuzasidan qonunchilikda belgilangan tartibda shikoyat bildirilishi mumkin. Attestatsiya jarayonida yoki boshliqlarni attestatsiyadan oʻtkazish yakunlari boʻyicha paydo boʻladigan nizolar qonunchilikka muvofiq hal etiladi. 1. Mazkur Nizom sogʻliqni saqlash vaziri buyrugʻi bilan tashkil qilinadigan Komissiya tomonidan Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasining (keyingi oʻrinlarda Sanepidqoʻm deb yuritiladi) Qoraqalpogʻiston Respublikasi, viloyatlar va Toshkent shahar hududiy boshqarmalari hamda tuman (shahar) boʻlimlarining boshliqlarini (keyingi oʻrinlarda — Boshliqlar) tanlash tartibini belgilaydi. 2. Boshliqlarni tanlash va rotatsiya qilishdan maqsad davlat sanitariya-epidemiologiya xizmati organlarini eng malakali, yuqori kasbiy va maʼnaviy — axloqiy sifatlarga ega boʻlgan, axborot-kommunikatsiya texnologiyalarini biladigan, yetarli boshqaruv koʻnikmalari va tajribasiga ega boʻlgan, zamonaviy fikrlaydigan kadrlar bilan toʻldirish hisoblanadi. 3. Boshliqlar lavozimiga nomzodlarni tanlash davlat sanitariya-epidemiologiya xizmatining yetarli malaka va ish tajribasiga ega boʻlgan xodimlari safidan amalga oshiriladi. 4. Boshliqlar lavozimiga nomzodlarga quyidagi talablar qoʻyiladi: “sanitariya-gigiyena” yoki “epidemiologiya” mutaxassisligi boʻyicha oliy tibbiy maʼlumoti; davlat sanitariya-epidemiologiya xizmati organlari tizimida kamida besh yillik ish staji; boshliq vazifalarini bajarish uchun zarur boʻlgan yuqori malaka va maʼnaviy-axloqiy sifatlarning mavjudligi; ularga yuklangan vazifalar va majburiyatlarni samarali bajarishni taʼminlash qobiliyati. 5. Komissiyaning koʻrib chiqishi uchun boshliqlar lavozimiga nomzodlarni tanlash uchun zarur hujjatlarni tayyorlash Sanepidqoʻm tomonidan amalga oshiriladi. 6. Komissiya taqdim qilingan hujjatlar boʻyicha har bir nomzod bilan suhbat oʻtkazadi, ularning kasbiy bilimlari darajasini va boshqaruv faoliyati tajribasini oʻrganadi. 7. Nomzodlarning malakasi, kasbiy, maʼnaviy-axloqiy sifatlarini yanada chuqurroq oʻrganish maqsadida, zarur hollarda, Komissiya taqdim etilgan materiallar boʻyicha qoʻshimcha maʼlumotlar olish uchun Oʻzbekiston Respublikasi Sogʻliqni saqlash vazirligiga, Qoraqalpogʻiston Respublikasi Vazirlar Kengashiga, viloyatlar va Toshkent shahri hokimliklariga soʻrovnoma yuborishi mumkin. 8. Hujjatlarni koʻrib chiqish yakunlari, shuningdek bosh vrach lavozimiga nomzodga qoʻyiladigan talablarga muvofiqligi boʻyicha Komissiya nomzodlarni maʼqullash yoki rad qilish toʻgʻrisida qaror qabul qiladi. 9. Komissiya ijobiy qaror qabul qilgan taqdirda tavsiya etilgan nomzod besh kun mobaynida bosh vrach lavozimiga tayinlanadi. 10. Sanepidqoʻmning Qoraqalpogʻiston Respublikasi, viloyatlar va Toshkent shahar hududiy boshqarmalarining boshliqlari Oʻzbekiston Respublikasi Bosh davlat sanitariya vrachi tomonidan lavozimga tayinlanadi. 11. Sanepidqoʻmning tuman (shahar) boʻlimlari boshliqlari Oʻzbekiston Respublikasi Bosh davlat sanitariya vrachi bilan kelishgan holda tegishli ravishda Qoraqalpogʻiston Respublikasi, viloyatlar va Toshkent shahar boshqarmalarining boshliqlari tomonidan lavozimga tayinlanadi. 12. Boshliqlar bilan besh yildan ortiq boʻlmagan muddatga mehnat shartnomasi tuziladi. 13. Boshliqlar egallagan lavozimida besh yillik muddat muvaffaqiyatli ishlar bilan tugagandan keyin egallab turgan lavozimidan past boʻlmagan lavozimga yangi ish joyiga rotatsiya qilinadi. Ishda jiddiy kamchiliklar mavjud boʻlganda ushbu muddat ancha qisqartirilishi mumkin. 14. Boshliqlarni rotatsiya qilish quyidagi maqsadlarda amalga oshiriladi: faoliyati jarayonida aholining sanitariya-epidemiologiya jihatdan xotirjamligi sohasida toʻplangan kasbiy bilimlari va ilgʻor tajribasini davlat sanitariya-epidemiologiya nazoratining boshqa markazlarida joriy etish; mutaxassislarning ishlash qobiliyatini va ular faoliyatining samaradorligini oshirish, jamoada sogʻlom ish sharoitini taʼminlash; lavozim mavqeyini suiisteʼmol qilish va oʻz kasbiy vazifalariga sovuqqonlik bilan qarash kabi salbiy holatlarni bartaraf etish. 15. Bosh vrachlarni boshqa ish joyiga rotatsiya qilish mehnat qonunchiligi normalariga rioya qilgan holda amalga oshiriladi. 1. Nizomning barcha matni boʻyicha “Sanitariya-epidemiologiya stansiyasi”, “sanepidstansiya” va “sanitariya-epidemiologiya stansiyalari” soʻzlari “davlat sanitariya-epidemiologiya nazorati markazlari” soʻzlari bilan almashtirilsin. 2. Nizomning barcha matni boʻyicha “schyot” soʻzi “hisob varaqasi” soʻzlari bilan almashtirilsin. 3. Toʻrtinchi xatboshi quyidagi tahrirda bayon qilinsin: “Davlat sanitariya-epidemiologiya nazorati markazlari tomonidan solingan jarimalarni undirish qonun hujjatlariga muvofiq amalga oshiriladi”. 4. Beshinchi va oltinchi xatboshilar oʻz kuchini yoʻqotgan deb hisoblansin. 5. Oʻn uchinchi va oʻn toʻrtinchi xatboshilar quyidagi tahrirda bayon qilinsin: “vaksinalar, ozuqa muhiti, bakteriyali faglar, immunoglobulinlar, diagnostikumlar, zardoblar, dezinfeksiya vositalari, kimyoviy reaktivlar, tibbiy jihozlar va texnikalar, laboratoriya idishlari, laboratoriyalar uchun asboblar va priborlar xarid qilishga, priborlar va asboblarni taʼmirlashga, avtotransport vositalarini taʼmirlash va yonilgʻi-moylash materiallari bilan taʼminlashga, epidemiyaga qarshi tadbirlar oʻtkazilganda xizmat safari xarajatlarini toʻlashga; Vazirlar Mahkamasining 2015-yil 26-iyundagi 170-son qarori bilan tasdiqlangan Davlat sanitariya-epidemiologiya xizmati organlari rahbar kadrlarini tanlash, attestatsiyadan oʻtkazish va rotatsiya qilish boʻyicha Respublika komissiyasining qaroriga koʻra, davlat sanitariya-epidemiologiya xizmati organlari tizimining rahbar kadrlarini yangi ish joyiga oʻtkazilganda ularni xizmat uy-joylari bilan taʼminlashga yoki uning ijarasi uchun kompensatsiya toʻlovlariga”. 1. Vazirlar Mahkamasining “Daydi hayvonlarni tutish bilan shugʻullanuvchi xodimlar mehnatini ragʻbatlantirish toʻgʻrisida” 1998-yil 21-avgustdagi 359-son qarori. 2. Vazirlar Mahkamasining 2007-yil 25-oktabrdagi 227-son qarori (Oʻzbekiston Respublikasi QT, 2007-y., 10-son, 61-modda) bilan tasdiqlangan Oʻzbekiston Respublikasi Sogʻliqni saqlash vazirligi huzuridagi sogʻliqni saqlash tizimi rahbar xodimlarini attestatsiyadan oʻtkazish komissiyasi toʻgʻrisidagi Nizomga 1-ilovaning yettinchi xatboshi.